<classify> MAELFU ya watu waliojitokeza kushiriki kuaga na maziko ya aliyekuwa Mkurugenzi wa Vipindi na Uzalishaji wa Clouds Media, Ruge Mutahaba 49, yameelezwa kuwa ni kielelezo tosha cha matendo mema na ushuhuda wa maisha ya Ruge aliyoishi hapa duniani.Askofu Msaidizi wa Jimbo Katoliki la Bukoba, Method Kilaini amesema maisha ya Ruge ni kielelezo kinachopaswa kuigwa na Watanzania hasa vijana katika kutenda mema na kuisaidia jamii.Askofu Kilaini alisema hayo jana katika viwanja vya Gymkhana Manispaa ya Bukoba, wakati alipotoa heshima za mwisho kwa mwili wa Ruge Mutahaba, kabla ya maziko yaliyofanyika jana kijijini kwao Kiziru, nje kidogo ya mji wa Bukoba.Tunapoomboleza leo, tunatiwa moyo na yale Ruge aliyoyafanya alipokuwa hai, nchi imempoteza kijana wa mfano na hazina ya kipekee, tutamkosa sana, alisema Askofu Kilaini.Alisema ili kuenzi hazina kubwa na matendo mema aliyoyaishi, ni vizuri vijana kuishi kwa kufuata mema ya Ruge katika kufikia ndoto zao na kusaidia jamii zao kama alivyofanya.Waziri katika Ofisi ya Waziri Mkuu, Uwekezaji, Angellah Kairuki, alisema katika kuenzi mazuri ya Ruge, ofisi yake itaendeleza na kukamilisha mipango yote iliyokuwa imebuniwa na Ruge katika eneo la uwekezaji nchini.Mkurugenzi Mtendaji wa Clouds Media, Joseph Kusaga, alimuelezea Mutahaba kuwa ni mtu aliyekirimiwa vipawa vingi vya pekee na kujitoa kwa nguvu kubwa kusaidia na kuwainua wajasiriamali wadogo na vijana.Profesa Rwekaza Mukandala, Makamu Mkuu mstaafu wa Chuo Kikuu cha Dar es Salaam, akitoa neno la shukrani, aliwashukuru wote, ikiwemo serikali, kanisa, marafiki wa ndani na nje ya nchi na wananchi wote kwa namna walivyojitoa kufanikisha maziko ya mtoto wao, Ruge.Katika hatua nyingine, msanii wa muziki nchini Mrisho Mpoto, alisababisha vilio alipokuwa akighani kuhusu namna Ruge alivyowasaidia watu wengi, akiwemo yeye mwenyewe kwa namna ya pekee.  <topic>: kitaifa 